এল্ডেস্ট

***এল্ডেস্ট***  হলো ক্রিস্টোফার পাওলোনি রচিত *ইনহেরিটেন্স সাইকেল*-এর দ্বিতীয় উপন্যাস এবং *[[এরাগন]]*-এর পরবর্তী খণ্ড। এটি প্রথমবার হার্ডকভার হিসেবে ২৩ আগস্ট, ২০০৫ সালে প্রকাশিত হয়েছিল এবং সেপ্টেম্বর ২০০৬-এ এটি পেপারব্যাকে প্রকাশিত হয়। *এল্ডেস্ট* অডিওবুক ফরম্যাটে, এবং একটি ই-বুক হিসেবেও প্রকাশিত হয়েছে। *এরাগন*-এর মতো, *এল্ডেস্ট*-ও *নিউ ইয়র্ক টাইমস* বেস্টসেলার-এ স্থান করে নিয়েছিল। ২৬ সেপ্টেম্বর, ২০০৬-এ বইটির একটি ডিলাক্স সংস্করণ প্রকাশিত হয়, যাতে ইলাস্ট্রেটর এবং লেখক উভয়ের নতুন তথ্য ও শিল্পকর্ম অন্তর্ভুক্ত ছিল। *এল্ডেস্ট*-এর অন্যান্য সংস্করণগুলো বিভিন্ন ভাষায় অনূদিত হয়েছে।

*এরাগন*-এর বেশ কিছু গুরুত্বপূর্ণ ঘটনার পর থেকে *এল্ডেস্ট* শুরু হয়। গল্পটি এরাগন এবং তার ড্রাগন সাফিরা এর অ্যাডভেঞ্চারের ধারাবাহিকতা, যেখানে একজন ড্রাগন রাইডার হিসেবে এরাগনের প্রশিক্ষণকে এগিয়ে নেওয়ার জন্য এলভসদের রাজ্যে তাদের যাত্রার ওপর গুরুত্ব দেওয়া হয়েছে। গল্পের অন্যান্য প্লটগুলো এরাগনের চাচাতো ভাই রোরান গ্যারোসন -এর ওপর মনোযোগ দেয়, যে কারভাহালের অধিবাসীদের ভার্ডেনদের সাথে যোগ দিতে সার্ডায় নেতৃত্ব দেয়; এবং নাসুয়াদার ওপর, যে তার বাবার স্থলাভিষিক্ত হয়ে ভার্ডেনদের নেত্রী হিসেবে দায়িত্ব গ্রহণ করে।

সমালোচকরা *এল্ডেস্ট* এবং অন্যান্য কর্ম যেমন *[[দ্য লর্ড অফ দ্য রিংস]]*-এর মধ্যে মিল খুঁজে পেয়েছেন, তবে তারা বইটির বন্ধুত্বের মতো থিম বা বিষয়বস্তু এবং সম্মানের প্রশংসা করেছেন। বেশ কিছু রিভিউ *এল্ডেস্ট*-এর শৈলী ও ধারা (genre) নিয়ে মন্তব্য করেছে, যেখানে অন্যরা প্রথম চলচ্চিত্রের মতো একটি চলচ্চিত্র রূপান্তর হওয়ার সম্ভাবনা বিবেচনা করেছে।
## কাহিনী সংক্ষেপ

### প্রেক্ষাপট
*এল্ডেস্ট* শুরু হয় পূর্ববর্তী উপন্যাস *[[এরাগন]]*-এর ঘটনার তিন দিন পর, বামনদের শহর ট্রনজহেইমে, যা ফারদেন ডুর নামক একটি ফাপা পাহাড়ের অভ্যন্তরে অবস্থিত। *ফারদেন ডুর* আলাগেইজিয়ার দক্ষিণ-পূর্ব অংশে অবস্থিত—যেটি একটি কাল্পনিক মহাদেশ যেখানে *ইনহেরিটেন্স সাইকেল*-এর কাহিনী আবর্তিত হয়েছে। পুরো উপন্যাস জুড়ে প্রধান চরিত্রগুলো বিভিন্ন স্থানে ভ্রমণ করে: আলাগেইজিয়ার উত্তরাঞ্চলে ডু ওয়েল্ডেনভার্ডেন  অরণ্যে এলভসদের রাজধানী এলেসমেরা; আলাগেইজিয়ার উত্তর-পশ্চিম অংশে পালানকার ভ্যালিতে অবস্থিত একটি ছোট শহর কারভাহাল ; এবং আলাগেইজিয়ার দক্ষিণ অংশে সার্ডার রাজধানী অ্যাবেরন ।

### চরিত্রসমূহ
গল্পটি উত্তম পুরুষে প্রধান চরিত্র এরাগন, রোরান এবং নাসুয়াডার মাধ্যমে বর্ণিত হয়েছে। এরাগনের সাথে প্রায় সব সময়ই তার ড্রাগন সাফিরা থাকে। একাধিক দৃষ্টিভঙ্গি থেকে গল্প বলার কারণে অনেকগুলো কাহিনী একই সাথে চলতে থাকে এবং প্রধান চরিত্রগুলোর সচরাচর দেখা হয় না। *[[এরাগন]]* থেকে বেশ কিছু চরিত্র এখানে ফিরে এসেছে, যার মধ্যে রয়েছে আর্য (এলভ যোদ্ধা এবং এলভ রানীর কন্যা), ওরিক, রোরান (এরাগনের চাচাতো ভাই ও একটি প্রধান চরিত্র), আজিহাদ (ভার্ডেনদের নেতা, যিনি মারা যান এবং তার স্থলাভিষিক্ত হন তার কন্যা নাসুয়াডা) এবং অ্যাঞ্জেলা (ভেষজবিদ)। *এল্ডেস্ট*-এ কিছু নতুন চরিত্র পরিচিতি পেয়েছে, যেমন সার্ডার রাজা ওরিন, সেইসাথে ওরোমিস এবং তার ড্রাগন গ্ল্যাডর। মার্টাগ সংক্ষেপে একজন অপ্রধান ইতিবাচক চরিত্র হিসেবে উপস্থিত হলেও পরবর্তীতে তার ড্রাগন থর্নসহ প্রধান খলনায়ক হিসেবে আবির্ভূত হয়।

### কাহিনী বিন্যাস
*এল্ডেস্ট* শুরু হয় যখন বিদ্রোহী ভার্ডেন বাহিনীর নেতা আজিহাদ অতর্কিত হামলায় নিহত হন এবং দ্য টুইনস ও মার্টাগ মারা গেছেন বলে ধরে নেওয়া হয়। আজিহাদের কন্যা নাসুয়াডা ভার্ডেনদের পরিচালনার জন্য নির্বাচিত হন এবং তিনি তাদের সার্ডায় সরিয়ে নেওয়ার ও সাম্রাজ্যের প্রকাশ্যে বিরোধিতা করার সিদ্ধান্ত নেন। এরাগন এবং সাফিরা এলভসদের কাছে ড্রাগন রাইডার হিসেবে প্রশিক্ষণ নিতে ডু ওয়েল্ডেনভার্ডেন অরণ্যে যাওয়ার সিদ্ধান্ত নেয়। বামন রাজা হ্রোথগার এরাগনকে তার গোষ্ঠীতে দত্তক নেন এবং তার পালক ভাই ওরিককে তার সাথে বনে পাঠান। সেখানে এরাগনের সাথে সেই আগন্তুকের দেখা হয় যে তার সাথে যোগাযোগ করেছিল; জানা যায় তিনি একজন রাইডার, ওরোমিস, এবং তার সাথে আছে ড্রাগন গ্ল্যাডর—যারা গোপনে বেঁচে থাকা একমাত্র ড্রাগন ও রাইডার। তবে তারা দুজনেই শারীরিকভাবে অক্ষম হওয়ায় সরাসরি গ্যালবেটোরিক্সের বিরুদ্ধে যুদ্ধ করতে পারেন না, তাই তারা তাদের জ্ঞান পরবর্তী প্রজন্মের কাছে হস্তান্তরের পথ বেছে নেন। এরাগন এবং সাফিরাকে যুক্তিবিদ্যা, জাদুর তত্ত্ব, পাণ্ডিত্য এবং যুদ্ধবিদ্যাসহ অন্যান্য বিষয়ে শিক্ষা দেওয়া হয়।

তবে আগের বইয়ে পিঠে আঘাত পাওয়ার কারণে এরাগন যন্ত্রণাদায়ক খিঁচুনিতে আক্রান্ত হয়, যা তাকে দুর্বল করে দেয়। সে আর্যর প্রতি তার রোমান্টিক অনুভূতি নিয়ে দ্বন্দ্বে ভোগে, অন্যদিকে সাফিরাও গ্ল্যাডরের প্রতি একই রকম টান অনুভব করে। আর্য তার অনুভূতির কথা জানতে পেরে তার থেকে দূরত্ব বজায় রাখে এবং সাফিরাও গ্ল্যাডর দ্বারা প্রত্যাখ্যাত হয়, যদিও পরে তাদের মধ্যে একটি সমঝোতা তৈরি হয়। অবশেষে, এলভসদের একটি প্রাচীন অনুষ্ঠান 'আগাতি ব্লোধরেন' -এ এরাগন শক্তিশালী জাদুর প্রভাবে এক অনন্য মানব-এলভ সংকর সত্তায় রূপান্তরিত হয় এবং তার পিঠের আঘাত সেরে যায়। সে আবারও আর্যর কাছে তার প্রেমের প্রস্তাব দেয়, কিন্তু আর্য তাকে নম্রভাবে প্রত্যাখ্যান করে ভার্ডেনদের সাথে যোগ দিতে চলে যায়।

এদিকে এসবের কিছুই না জেনে এরাগনের চাচাতো ভাই রোরান বাবার মৃত্যুর খবর শুনে বাড়ি ফিরে আসে। সে গ্রামের কসাই স্লোয়ানের মেয়ে ক্যাটরিনাকে বিয়ে করার পরিকল্পনা করে। কিন্তু হঠাৎ করেই গ্রামটি গ্যালবেটোরিক্সের সৈন্য এবং রা'জ্যাকদের (Ra'zac) দ্বারা আক্রান্ত হয়, যারা গারোকে হত্যা করেছিল। রোরান একটি হাতুড়ি দিয়ে সৈন্যদের বিরুদ্ধে লড়াই করে, যা পরবর্তীতে তার সিগনেচার অস্ত্র হয়ে ওঠে। পুরো গ্রাম মিলে প্রতিরক্ষা গড়ে তোলে এবং যুদ্ধের মাঝেই রোরান ক্যাটরিনাকে বিয়ের প্রস্তাব দেয়, যা স্লোয়ানের সাথে তার শত্রুতার জন্ম দেয়। এক রাতে রোরান জেগে দেখে যে রা'জ্যাকরা বাড়িতে ঢুকে ক্যাটরিনাকে নিয়ে যাচ্ছে। তারা রোরানকে গুরুতর আহত করে ক্যাটরিনাকে বন্দি করে। জানা যায় স্লোয়ান রা'জ্যাকদের সাথে হাত মিলিয়েছেন। রা'জ্যাকরা তাদের বাহন 'লেথরব্লাকা'-তে করে স্লোয়ান এবং ক্যাটরিনাকে নিয়ে উড়ে যায়।

ক্যাটরিনাকে উদ্ধার করা নাকি গ্রাম রক্ষায় পাশে থাকা—এই দ্বিধায় পড়ে রোরান প্রায় পুরো গ্রামের মানুষকে সার্ডায় গিয়ে ভার্ডেনদের সাথে যোগ দেওয়ার জন্য উদ্বুদ্ধ করে। পথে তারা টেয়ার্ম (Teirm)-এ যায়, যেখানে রোরানের সাথে ব্রোমের বন্ধু জিওড-এর দেখা হয়। জিওড তাকে এরাগনের কথা জানায় এবং তাদের সাথে যাওয়ার সিদ্ধান্ত নেয়। জিওডের সহায়তায় তারা একটি জাহাজ চুরি করে সমুদ্রপথে সার্ডার দিকে যাত্রা করে।

সার্ডায় নাসুয়াডা নেতৃত্বের গুরুভার বহন করার পাশাপাশি রাজা ওরিনের সাথে মিলে কাজ করেন। আর্থিক সংকট কাটাতে তিনি জাদু দিয়ে তৈরি লেস (lace) বিক্রি করে তহবিল সংগ্রহের একটি পরিকল্পনা করেন। তার সাথে এলভা (Elva) নামক এক শিশুর দেখা হয়, যাকে আগের বইয়ে এরাগন আশীর্বাদ করেছিল বলে ধারণা করা হয়। কিন্তু জানা যায় এরাগনের আশীর্বাদের শব্দচয়ন ভুল হওয়ায় এলভা অন্য মানুষের কষ্ট অনুভব করতে বাধ্য হয়। এলভা তার এই ক্ষমতা ব্যবহার করে নাসুয়াডাকে একটি হত্যা প্রচেষ্টা থেকে রক্ষা করে। অবশেষে নাসুয়াডা জানতে পারেন যে গ্যালবেটোরিক্স তাদের বিরুদ্ধে এক বিশাল সেনাবাহিনী পাঠাচ্ছে এবং তিনি বামন ও এরাগনের কাছে সাহায্যের জন্য বার্তা পাঠান।
এরাগণ আসন্ন যুদ্ধের একটি ভবিষ্যদ্বাণীমূলক স্বপ্ন দেখে এবং ভার্ডেনদের সাহায্য করার জন্য তার প্রশিক্ষণ মাঝপথে থামানোর সিদ্ধান্ত নেয়। ওরোমিস এতে সম্মতি দেন এবং তাকে সাহায্য করার জন্য অসংখ্য উপহার প্রদান করেন, তবে যুদ্ধের পরে তাকে প্রশিক্ষণ শেষ করতে ফিরে আসার জন্য জোর দেন। সে সাফিরা এবং ওরিককে নিয়ে ভার্ডেনদের ক্যাম্পে যাত্রা করে, নাসুয়াডা এবং আর্যর সাথে পুনরায় মিলিত হয় এবং এলভার সাথে দেখা করে। এরাগণ তার ভুল আশীর্বাদের কুপ্রভাব থেকে এলভাকে মুক্তি দেওয়ার প্রতিশ্রুতি দেয় এবং আর্যর সাথে তার সম্পর্কের দূরত্ব কমিয়ে আনে। এরপর ভার্ডেনদের সাথে নার গারঝভগের নেতৃত্বে উরগালদেরএকটি বাহিনী যোগ দেয়, যারা দুর্জার নিয়ন্ত্রণ থেকে মুক্ত হওয়ার পর ভার্ডেনদের সাথে জোট করতে চায়।

যুদ্ধ শুরু হলে, সংখ্যায় অনেক পিছিয়ে থাকা ভার্ডেনদের অবস্থা শোচনীয় হয়ে পড়ে। যুদ্ধের মাঝামাঝি সময়ে রোরান এবং বামনরা এসে পৌঁছায় এবং ভার্ডেনদের পক্ষে যুদ্ধের মোড় ঘুরাতে শুরু করে। কিন্তু হঠাৎ একজন অপরিচিত ড্রাগন রাইডার উপস্থিত হয়ে হ্রোথগারকে হত্যা করে। এরাগণ এই রাইডারের সাথে যুদ্ধে লিপ্ত হয়, যে তার সমকক্ষ প্রমাণিত হয়। পরে তার মুখোশ খুলে গেলে প্রকাশ পায় যে সে আসলে মার্টাগ। মার্টাগ জানায় যে তাকে 'দ্য টুইনস' অপহরণ করেছিল, যারা ভার্ডেনদের সাথে বিশ্বাসঘাতকতা করেছে। থর্ন নামক ড্রাগনটি তার জন্য ডিম ফুটে বের হওয়ার পর, গ্যালবেটোরিক্স তাদের দুজনকে প্রাচীন ভাষায় আনুগত্যের শপথ নিতে বাধ্য করে, যা তাদের রাজার ইচ্ছার দাস বানিয়ে ফেলে। ইতিমধ্যে যুদ্ধ চলতে থাকে এবং দ্য টুইনস তাদের আসল পরিচয় প্রকাশ করে ভার্ডেনদের ব্যাপক ক্ষয়ক্ষতি করে, যতক্ষণ না রোরান তাদের হত্যা করে।

মার্টাগ এবং এরাগণ পুনরায় লড়াই শুরু করে, যেখানে মার্টাগ জাদুর সাহায্যে সহজেই এরাগণকে পরাজিত করে। পুরনো বন্ধুত্বের খাতিরে সে এরাগণের প্রাণ ভিক্ষা দেয়, কিন্তু এরাগণের তলোয়ার 'জার'রক' (Zar'roc) কেড়ে নেয়। মার্টাগ দাবি করে যে এটি তার উত্তরাধিকার এবং প্রকাশ করে যে সে এবং এরাগণ আসলে সহোদর ভাই—অর্থাৎ এরাগণ হলো মোরজানের পুত্র। মোরজান ছিলেন বিশ্বাসঘাতক রাইডারদের (ফোরসওর্ন) মধ্যে প্রথম, যাকে পরবর্তীতে ব্রোম হত্যা করেছিলেন।

শেষ পর্যন্ত, ভার্ডেনরা যুদ্ধে জয়লাভ করে। বইটি শেষ হয় যখন রোরান ক্যাটরিনাকে উদ্ধারের জন্য এরাগণের সাহায্য চায় এবং এরাগণ তাতে সম্মত হয়।

## সমালোচকদের প্রতিক্রিয়া
*এল্ডেস্ট* সাধারণত মিশ্র প্রতিক্রিয়া লাভ করেছে এবং *এরাগন*-এর মতো এটিও মৌলিকত্বের অভাব বা অন্যান্য কাজ থেকে ধারণা নেওয়ার জন্য সমালোচিত হয়েছে। *স্কুল লাইব্রেরি জার্নাল* উল্লেখ করেছে যে *এল্ডেস্ট*-এ মৌলিকত্বের অভাব থাকলেও ভক্তদের কাছে এর গ্রহণযোগ্যতা থাকবে। তারা আরও স্বীকার করেছে যে বইটির মূল বিষয়বস্তু বা থিমগুলো মূলত অন্যান্য লেখকদের কাজের ওপর ভিত্তি করে তৈরি। *বুকব্রাউজ*-ও বইটির সমালোচনা করেছে, তবে তারা *স্কুল লাইব্রেরি জার্নাল*-এর সুর মিলিয়ে বলেছে যে সমালোচকরা যাই বলুক না কেন, তা শিশুদের বইটি পড়া থেকে বিরত রাখতে পারবে না। *এন্টারটেইনমেন্ট উইকলি* বইটিকে ২০০৫ সালের সবচেয়ে খারাপ পাঁচটি বইয়ের একটি হিসেবে তালিকাভুক্ত করেছে এবং এটিকে "৭০০ পৃষ্ঠার একঘেয়েমি" বলে অভিহিত করেছে। *দ্য বোস্টন গ্লোব* বইটির নেতিবাচক সমালোচনা করে এর নাটকীয়তার অভাবকে কটাক্ষ করেছে। *দ্য ক্রিশ্চিয়ান সায়েন্স মনিটর* বইটিকে 'C+' গ্রেড দিয়েছে। অন্যান্য রিভিউয়ের মতো তারাও দীর্ঘ কাহিনী, হাস্যরসের অভাব এবং *[[দ্য লর্ড অফ দ্য রিংস]]* ও *[[স্টার ওয়ার্স]]*-এর সাথে এর সাদৃশ্যের সমালোচনা করেছে। তবে রিভিউতে মন্তব্য করা হয়েছে যে, অন্যতম প্রধান চরিত্র রোরান-এর অংশটি বইয়ের সেরা দিক ছিল। *এসএফসিগন্যাল* বইটিকে পাঁচের মধ্যে মাত্র এক তারকা দিয়ে একটি দুর্বল রিভিউ প্রদান করেছে। এর প্রধান কারণ ছিল বইটির মন্থর গতি। তবে *দ্য ক্রিশ্চিয়ান সায়েন্স মনিটর*-এর মতো তারাও বলেছে যে রোরানের অংশটিই ছিল এই বইয়ের "সবচেয়ে শক্তিশালী ধারাবাহিকতা"। তবে *এল্ডেস্ট* সম্পর্কে কিছু ইতিবাচক সমালোচনাও ছিল। *বুকমার্কস ম্যাগাজিন* অন্যান্য কাজের সাথে এর সাদৃশ্য লক্ষ্য করলেও বলেছে যে, *এল্ডেস্ট*-এ *[[এরাগন]]*-এর চেয়ে অধিক আবেগীয় গভীরতা ফুটে উঠেছে। *পাবলিশার্স উইকলি*-ও বইটির প্রশংসা করে একটি ইতিবাচক রিভিউ দিয়েছে, বিশেষ করে শেষ পৃষ্ঠাগুলোর নাটকীয় রহস্য উন্মোচনের প্রশংসা করেছে। বার্নস অ্যান্ড নোবল বইটির শৈলী, চরিত্র এবং বন্ধুত্ব, ক্ষমা, দায়িত্ব ও সম্মানের মতো বিষয়বস্তুর জন্য ইতিবাচক রিভিউ প্রদান করেছে। *এল্ডেস্ট* ২০০৬ সালে কিশোর সাহিত্যে কুইল অ্যাওয়ার্ড জয় করে। এছাড়াও বইটি ব্রিটিশ বুক অ্যাওয়ার্ডস-এ 'চিলড্রেন'স বুক অফ দ্য ইয়ার' বিভাগে মনোনীত হয়েছিল, এবং এটি ডিজনী অ্যাডভেঞ্চার বুক অ্যাওয়ার্ড, কলোরাডো ব্লু স্প্রুস অ্যাওয়ার্ড, ইয়াং অ্যাডাল্ট বুক অ্যাওয়ার্ড এবং ওয়াইয়োমিং সোরিং ঈগল বুক অ্যাওয়ার্ডের জন্যও মনোনীত হয়।

## মূল উপজীব্য
*এল্ডেস্ট*-এর বেশ কিছু মূল উপজীব্য বা থিম লক্ষ্য করা গেছে। বার্নস অ্যান্ড নোবলের একজন পর্যালোচক বইটিতে সম্মান, বন্ধুত্ব, দায়িত্ব এবং ক্ষমার প্রশংসা করেছেন। তিনি এই থিমগুলোকে "কালজয়ী" বলে অভিহিত করেছেন। *স্কুল লাইব্রেরি জার্নাল* মন্তব্য করেছে যে, কীভাবে এরাগন ভালো এবং মন্দের সংজ্ঞা খুঁজে বের করার চেষ্টা করেছে। তৃতীয় একটি রিভিউ কোনো সুনির্দিষ্ট থিম চিহ্নিত না করলেও বলেছে যে, লেখক বইটিকে আরও রোমাঞ্চকর করার জন্য তার থিমগুলোকে বিভিন্ন স্তরে সাজিয়েছেন। অন্য একটি রিভিউ ক্ষমতা, পরিবার এবং পরিপক্কতার  থিমগুলোর জন্য গল্পের প্রশংসা করেছে।

পাওলোনি *এল্ডেস্ট*-এ নিরামিষভোজী  হওয়ার থিম সম্পর্কে মন্তব্য করেছেন:

"একজন লেখক হিসেবে আমার অন্যতম লক্ষ্য হলো মানব প্রকৃতির বিভিন্ন দিক অন্বেষণ করা। তাই মানুষের আচরণের কারণগুলো বোঝার চেষ্টা করা আমার কাজ, এমনকি যদি তা আমার ব্যক্তিগত দৃষ্টিভঙ্গি বা অভ্যাসের থেকে ভিন্নও হয়; এবং সেই কারণগুলো আমার সাধ্যমতো উপস্থাপন করা। আমার চরিত্রগুলোর কাজ এবং বিশ্বাসগুলো যে আমার ব্যক্তিগত হতে হবে এমন কোনো কথা নেই।"

এতে ধর্ম এবং নাস্তিক্যবাদের থিম বা উপজীব্যও রয়েছে; যেখানে বামনরা অত্যন্ত ধার্মিক এবং এলভরা নাস্তিক। অন্যদিকে, এরাগণ কোনো ধর্মীয় পটভূমি ছাড়া কেবল কিছু কুসংস্কার নিয়ে বড় হয়েছে এবং সে ভাবছে আসলেও কোনো উচ্চতর শক্তি বা ঈশ্বর আছে কি না।

## সাহিত্যশৈলী ও ধারা
*এল্ডেস্ট* কিশোর কথাসাহিত্য  এবং ফ্যান্টাসি ধারার অন্তর্ভুক্ত। সমালোচকরা প্রায়ই উল্লেখ করেছেন যে কীভাবে *এল্ডেস্ট* ফ্যান্টাসি ধারা থেকে বিভিন্ন উপাদান ধার করেছে। অন্যান্য রিভিউতে লেখকের লেখার শৈলীর সমালোচনা ও প্রশংসা উভয়ই করা হয়েছে। *লস অ্যাঞ্জেলেস টাইমস* লক্ষ্য করেছে যে লেখাটি আগের চেয়ে আরও পরিপক্ক হলেও উপন্যাসটি অসংলগ্ন বলে সমালোচনা করেছে। *এন্টারটেইনমেন্ট উইকলি*-র একটি রিভিউ গল্পের ধীরগতির কারণে নেতিবাচক ছিল, অন্যদিকে *দ্য ওয়াশিংটন পোস্ট* বলেছে যে *এল্ডেস্ট* আরও সংক্ষিপ্ত করা প্রয়োজন ছিল।

*দ্য বোস্টন গ্লোব*-এর একজন পর্যালোচক বলেছেন:

"তিনি (পাওলোনি) ইংরেজির প্রতি তেমন, যেমন একটি পাগলা কুকুর চেইনসো বা করাতের প্রতি: সে এটিকে কামড়াতে থাকে এবং কামড়াতেই থাকে, আর তার চারপাশে কেবল ধ্বংসলীলা ছড়িয়ে পড়ে।"

অন্যদিকে, বার্নস অ্যান্ড নোবল এর লিখনশৈলীকে সাবলীল বলেছে এবং *চিলড্রেন'স লিটারেচার* গল্পটির বিশদ বর্ণনা বা ডিটেইলিংয়ের প্রশংসা করেছে। *কার্কাস রিভিউস* গল্পটিকে ফ্যান্টাসি উপাদান এবং চরিত্রগুলোর একটি তালি দেওয়া কাজের সাথে তুলনা করেছে, তবে উপসংহারে বলেছে যে এটি অন্য থেকে অনুপ্রাণিত হলেও উত্তেজনাপূর্ণ এবং সব মিলিয়ে বেশ সুসংহত।

## সীমিত সংস্করণ
*এল্ডেস্ট*-এর একটি ডিলাক্স সংস্করণ, যার নাম "লিমিটেড এডিশন" , ২৬ সেপ্টেম্বর ২০০৬ সালে প্রকাশিত হয়। এটি র‍্যান্ডম হাউস থেকে প্রকাশিত হয়েছিল। এই ডিলাক্স সংস্করণে *ব্রিসিঙ্গার* -এর একটি অংশ, গ্ল্যাডরের একটি পোস্টার (যা পরবর্তীতে ব্রিসিঙ্গার-এর প্রচ্ছদ শিল্পে পরিণত হয়), আলাগেইজিয়ার ইতিহাস, ক্রিস্টোফার পাওলোনির আঁকা শিল্পকর্ম এবং চরিত্র, স্থান, বস্তু ও বামন গোত্রগুলোর একটি তালিকা অন্তর্ভুক্ত ছিল। এই ডিলাক্স সংস্করণটি ই-বুক ফরম্যাটেও প্রকাশিত হয়েছে।*এল্ডেস্ট* একচল্লিশটি দেশে প্রকাশিত হয়েছে, এবং ইংরেজি থেকে বিভিন্ন ভাষায় এর বেশ কয়েকটি অনুবাদ করা হয়েছে। স্পেনীয়, পর্তুগিজ, এবং সার্বীয় ভাষায় এর অনুবাদ প্রকাশিত হয়েছে। বিশ্বজুড়ে *এল্ডেস্ট* র বেশ কয়েকজন প্রকাশক রয়েছেন, যার মধ্যে রয়েছে 'গাইলিভ্রো', যারা পোলীয় এবং পর্তুগিজ ভাষায় বইটি প্রকাশ করে, এবং 'গ্রামিডিয়া পুস্তাকা উতামা', যারা ইন্দোনেশীয় অনুবাদের প্রকাশক।

*[[এরাগন]]* এবং *এল্ডেস্ট*-এর একটি অমনিবাস সংস্করণ ৮ জুলাই ২০০৮ সালে প্রকাশিত হয়েছিল, যাতে পাওলোনির আগে অপ্রকাশিত কিছু পাণ্ডুলিপি অন্তর্ভুক্ত ছিল।

## তথ্যসূত্র

## বহিঃসংযোগ
* অফিসিয়াল ওয়েবসাইট, যেখানে পাওলোনির আত্মজীবনীমূলক মন্তব্য রয়েছে।
* ক্রিস্টোফার পাওলোনির সাথে অডিও সাক্ষাৎকার 

বিষয়শ্রেণী:২০০৫-এর মার্কিন উপন্যাস
বিষয়শ্রেণী:পরবর্তী কিস্তির উপন্যাস